อย. ย้ำดำเนินงานอนุญาตผลิตภัณฑ์และนำเข้าทุกผลิตภัณฑ์รวมถึงวัคซีนโควิด-19 ทุกขั้นตอนโปร่งใส เป็นไปตามกฎหมายกำหนด
นายแพทย์ไพศาล ดั่นคุ้ม เลขาธิการคณะกรรมการอาหารและยา เปิดเผยว่า กรณีที่มีข่าวพาดพิงการดำเนินงานของ สำนักงานคณะกรรมการอาหารและยา (อย.) ว่ากีดกันการนำเข้าวัคซีนและไม่โปร่งใสในการขออนุญาตขึ้นทะเบียนผลิตภัณฑ์สุขภาพนั้น ขอชี้แจงว่า อย. มีภารกิจในการปกป้องและคุ้มครองสุขภาพของประชาชนให้สามารถบริโภคผลิตภัณฑ์สุขภาพที่มีคุณภาพและปลอดภัย โดยดำเนินการควบคุมภายใต้กฎหมายที่เกี่ยวข้อง ไม่มีหน้าที่ในการจัดซื้อจัดจ้างผลิตภัณฑ์สุขภาพใด ๆ รวมถึงวัคซีนโควิด-19 ด้วย ด้านการขออนุญาตขึ้นทะเบียนผลิตภัณฑ์สุขภาพ อย. เปิดระบบการขออนุญาตแบบออนไลน์ผ่านระบบ E - submission ไม่ล่าช้า และมีความโปร่งใส อย. ไม่มีโรงงานผลิตภัณฑ์สุขภาพในสังกัด และไม่มีการเอื้อประโยชน์ให้กับผู้ประกอบการรายใด อย. คำนึงถึงความปลอดภัยของประชาชนเป็นอันดับหนึ่ง ทั้งนี้ อย. ไม่เคยปิดกั้นภาคเอกชนในการนำเข้าวัคซีนโควิด-19 และเชิญชวนให้มาขึ้นทะเบียน ขณะนี้มีผู้มาติดต่อเกี่ยวกับการนำเข้าและขอขึ้นทะเบียนวัคซีนโควิด-19 จำนวน 14 ราย แต่มีการยื่นเอกสารที่ให้ อย. พิจารณาเพียง 4 ราย ซึ่งจำนวนนี้ 3 ราย ได้รับอนุมัติขึ้นทะเบียนแล้ว ส่วนที่เหลือ 1 ราย อยู่ระหว่างประเมินคำขอขึ้นทะเบียน ทั้งนี้ ยืนยัน อย. ดำเนินการทุกขั้นตอนเป็นไปตามที่กฎหมายกำหนด ไม่มีการเอื้อประโยชน์ให้กับผู้ประกอบการรายใด